P. Hrušovský, predseda NR SR: (2003-01-14):
K. Džupa, poslanec: Vážený pán predseda Národnej rady, vážení páni ministri, vážené dámy a páni. Predkladaná novela zákona č. 277 sa, samozrejme, týka aj všetkých troch základných zákonov pre zdravotníctvo, teda aj zákonov č. 98 a č. 273. Musím popravde priznať, že verzia, ktorú predložila vláda Slovenskej republiky, sa výrazným spôsobom líši od pôvodnej verzie, ktorú sme mali možnosť dostať ako tlač 100, ako verzia poslaneckého návrhu. Musím tiež povedať, že okrem toho, že je miernejšia, má svoje plusy a mínusy. Ak sa však pri prerokovaní v prvom čítaní mám vyjadrovať všeobecne, musím konštatovať. Predložená novela prináša zvýšené nároky predovšetkým na poistenca a zvlášť na poistenca v produktívnom veku, a to priamymi povinnými platbami, ktoré vyplývajú zo skutočnosti, že je potrebné priplácať za recept na lieky a špeciálny zdravotnícky materiál, za stravu, za návštevu u lekára primárnej a sekundárnej starostlivosti. Bolo vyčíslené, že ide o sumu zhruba 1 miliardy korún, ktorá by mala prísť do pokladníc zdravotných poisťovní a zhruba 1 miliarda korún pre zdravotnícke zariadenia. Kto si však podrobnejšie prezrel paragrafové znenie, je mu jasné, že uvedenú sumu, ktorú zdravotnícke zariadenie vyinkasuje za stravu, táto suma bude automaticky odpočítaná od sumy zdravotnej poisťovne pre daný a konkrétny prípad. Takže hovorme teda o dvoch, dvoch a pol miliardách korún, ale nehovorme, komu prinesie efekt. Teda to sú priame povinné zaťaženia poistenca. Ďalej prináša povinnosť pripoistiť sa v prípade, že poistenec si bude chcieť zachovať štandard zdravotníckych služieb na terajšej úrovni alebo na úrovni, na ktorú je momentálne zvyknutý. Ďalej prináša variabilitu priplácaných služieb od komodity lieky až po poskytovanie zdravotných starostlivostí, čo opäť znamená kombináciu plne hradenej služby so službou priplácanou. No a, samozrejme, poistenec úplne prevezme ťarchu svojho zaťaženia na časť služieb, kde na prvom mieste alebo ako príklad musím spomenúť dopravnú záchrannú službu. Domnievam sa tiež, že navrhované novelizácie spomínaných troch zákonov prinášajú aj diskomfort  pre poskytovateľov zdravotnej starostlivosti, pretože predpokladaný zisk, ktorý prinesú priamo uhrádzané poplatky poistenca v lôžkovej či ambulantnej starostlivosti, budú podľa môjho názoru vyvážené zvýšením administratívnych činností týchto poskytovateľov, pretože rozptýlenie alebo nasmerovanie týchto peňazí do svojich vlastných zdrojov a na účty predovšetkým zdravotných poisťovní je nanajvýš jasné. Ale pre poskytovateľov zdravotnej starostlivosti prinesie zúženie efektívneho počtu poskytovateľov, a to v skupine služieb, ktoré budú plne alebo čiastočne hradené pri kombinácii povinného zmluvného alebo povinného zmluvného a pripoistenia. A toto sa už bude týkať niektorých kategórií zdravotníckych pracovníkov v oblastiach, ktoré sa priamo alebo nepriamo týkajú výkonu zdravotnej starostlivosti v jej liečebnopreventívnej a v liečebnodoliečovacej časti a v súvislostiach. Potom tiež prináša určité nejasnosti a otázky, či poplatky, ktoré sa budú vyberať od poistenca, budú a v akej korelácii so súčasnou kapitáciou, či táto bude zachovaná, alebo bude odbúravaná kým, kedy  a ako, a to je teda ďalší bod diskomfortu. Ďalej som toho názoru, že navrhované novely zákonov sú vyložene sanačné v prospech zdravotných poisťovní a zvlášť Všeobecnej zdravotnej poisťovne. Jednak tým, že im poskytuje príjmy navyše, vláda priznáva sumu viac ako jednu miliardu korún mimo a nad rámec štátneho rozpočtu. Ale táto novelizácia prináša aj úľavu existujúcich záväzkov zdravotnej poisťovne. Domyslime si len zmenu poplatku z 0,1 percenta na 0,01 percenta, čo sa týka omeškania. Samozrejme, že prináša aj možnosť pripoistenia, čo predpokladám, že  bude poskytnuté aj komerčným poisťovateľom, čo, samozrejme, so sebou prináša ďalšie sanačné prvky vo forme zvýšenia príjmovej stránky týchto zdravotných a ďalších poisťovní. K jednotlivým paragrafovým zneniam sa teraz, samozrejme, nemožno vyjadrovať. Predsa však  musím povedať, z odbornoorganizačného, ale odborného hľadiska je z predložených návrhov a z predloženej novelizácie jasné, že sa oproti súčasnému stavu obmedzuje výkon a právo lekára rozhodnúť o zdravotných indikáciách svojho medicínskeho postupu, respektíve, že tento vzťah má byť nahradený zmluvným vzťahom medzi poskytovateľom a zdravotnou poisťovňou. Opäť záležitosť, na ktorú máme celkom iný pohľad a iný názor, pretože sme toho názoru, že predovšetkým zdravotná poisťovňa je na to, aby kryla požiadavky poistenca. Ďalej som toho názoru, že predložené návrhy a novelizácie inštitucionalizujú sanáciu dlhu zdravotnej poisťovni Perspektíva, o ktorom vieme, že rádovo narástol z pôvodných zhruba 2 miliárd niekoľkonásobne. Aj keď treba popravde povedať, že súbežne takto predložená novelizácia zamedzuje, aby sa niečo podobné, čo sa dialo okolo zdravotnej poisťovne Perspektíva v budúcnosti pri akomkoľvek inom subjekte, udialo. Za pozitívum predloženej novelizácie považujem priamu voľbu riaditeľa Všeobecnej zdravotnej poisťovne parlamentom na návrh správnej rady. Pretože skúsenosti posledných rokov dávajú dostatočné množstvo dôkazov, že pravdepodobne v súčasnosti inej cesty nemáme. Rovnako, samozrejme, prislúcha aj Národnej rade ho odvolať za presne stanovených podmienok. Ďalej tiež musím oceniť, že v súvislosti s vytvorením alebo s požiadaním o licenciu zdravotníckeho pracovníka každého druhu a kategórie vypúšťa táto novela nutnosť viazanosti na obvod. Tiež treba veľmi pozitívne hodnotiť promptne zapracované prvky, ktoré sú blízke našim ambíciám vstupu do Európskej únie a smerom k medicínskym odvetviam týchto krajín Európskej únie. Súbežne však musím poukázať aspoň na niektoré riziká, lebo sa ich nemôžem nedotknúť. My si tiež myslíme, že predložený návrh je na hranici ústavnosti. Ja nemôžem ako človek s 25-ročnou praxou súhlasiť, aby nemocničné stravovanie bolo v korelácii s dietetikou. Disponujeme diétnym systémom pre nemocnice, ktorý má vysokú prestíž v odbornej verejnosti. Tiež musím poukázať na riziká, ktoré vyplývajú zo skutočnosti, že sa bude spoplatňovať recept 20-korunovou sadzbou. To, akým spôsobom sa bude presúvať medzi lekáreň a zdravotnú poisťovňu, teraz nechajme bokom. Ale zamyslime sa nad komoditami, ktoré poistenec bude musieť priplatiť 20 korunami. A čo z toho vyplynie, keď on zaplatí za recept 20 korún a priplatí za liek 20 korún, nebude mu výhodnejšie zaplatiť 40 korún, a čo s tým receptom, ktorý bol vypísaný alebo môže byť vypísaný, bude zaznamenaný v karte, ale možno do ruky pri „šikovnom“ manažmente sa do ruky poistenca vôbec nedostane. Tiež by som zvažoval skôr sankcionovať týmto spôsobom, ale berte to v úvodzovkách, ale spoplatňovať týmto spôsobom skôr lekársku službu prvej pomoci za určitej reciprocity zo strany zdravotných poisťovní. Čo sa týka dopravnej zdravotnej služby, čo sa týka závodnej prevencie, posudkovej činnosti, prináša vážny zásah do týchto komodít aj do oblasti, na ktoré naši klienti, naši pacienti boli zvyknutí. Novelizácia prináša vážne obmedzenia smerom ku kúpeľnej liečbe. Prináša veľmi vážny zásah a spoluúčasť pacienta pri úhrade zdravotníckych pomôcok a potrieb a opäť, ak si to dám do úvahy, ktorú som si dovolil prezentovať v súvislosti s platbou za recepty, opäť zakladá veľmi nebezpečné reťazenie aktivít, ktoré majú ďaleko od čestnosti alebo od medicínskeho ťahu. Za dosť nebezpečné považujem, že z poskytovateľov zdravotnej starostlivosti budú vyňatí iní odborní, myslím tým vysokoškolsky vzdelaní pracovníci v zdravotníctve. Opäť veľmi zložitá vec, pretože systém štátnych zdravotníckych zariadení, v ktorom sú hlavne inkorporovaní títo odborní, vysokoškolsky vzdelaní pracovníci, bude mnohokrát v situácii, že odbornú garanciu poskytne lekár, ktorý má oveľa menšie praktické aj teoretické skúsenosti s predmetom činnosti jednotlivých odborov zvlášť v kategórii spoločných vyšetrovacích a liečebných zložiek. Zároveň si dovolím, pán minister, upozorniť, že môj názor na § 38 ods. 2 pri novelizácii zákona č. 273 je taký, že toto znenie je vyložene rozpočtové a odporúčal by som ho prepracovať. Z týchto dôvodov, vážené dámy a páni, keď dávame do celkom seriózneho uhla pohľadu prínos a výhody pre poistenca, pre poskytovateľov a pre platiteľov zdravotnej starostlivosti, mi vyplýva, že tá prvá kategória je, samozrejme, najviac postihnutá, že zisk pre poskytovateľov zdravotnej  starostlivosti pravdepodobne bude, ale nie taký výrazný, ako by si mnohí mysleli alebo očakávali, a že je to skutočne novelizácia sanačná, zvýhodňujúca zdravotné poisťovne. Z týchto dôvodov za klub poslancov Národnej rady Hnutia za demokratické Slovensko navrhovanú novelizáciu nemôžeme podporiť. Ďakujem. (Potlesk.)